AARTO gaan nêrens, ten spyte van talle flatersDit was nooit ŉ oorweging om die kontroversiële AARTO-wet (“Administrative Adjudication of Road Traffic Offences Act”) te skrap nie, het verkeersowerhede Maandag aan die dagblad Beeld gesê. “Die voorstel om AARTO te skrap, word glad nie oorweeg nie. Dis die regering se plig om wette af te dwing en landsburgers se lewe te beskerm,” het Mthunzi Mbungwana, segspersoon van RTIA (Road Traffic Infringement Agency) gesê. Hy het gereageer op die beroep wat opposisiepartye en verskeie padverkeersveiligheidsorganisasies op die regering gedoen het om die stelsel, wat reeds berug is vir die administratiewe foute en haakplekke wat daarin voorkom, te skrap. Volgens ŉ verslag wat vroeër vanjaar aan Dipuo Peters, minister van vervoer, oorhandig is, is sowat R2 biljoen se Aarto-boetes die afgelope twee jaar nie suksesvol ingevorder nie. Aarto, wat stipuleer dat strafpunte vir sekere oortredings toegeken word en dat herhalende oortreders van verkeersreëls se lisensie opgeskort word, is tot dusver nog net gedeeltelik in Johannesburg en Pretoria geïmplementeer. Bron: Sapa